Man tydens onluste vertrap, vleistrok geplunderDie vragmotor in ligte laaie. Foto: Verskaf ŉ Man is Dinsdagaand naby Frankfort in die Vrystaat glo in ŉ stormloop tydens onluste in die omgewing vertrap. Maroela Media het inligting van die gemeenskap ontvang dat inwoners van twee nedersettings naby die dorp omstreeks 19:00 die strate in die omgewing ingevaar en onder meer die R26-pad met voorwerpe en klippe versper het. Die betoging hou vermoedelik verband met ontevredenheid oor dienslewering. ŉ Vragmotor wat vleis vervoer het, het kort daarna op die pad gery en die bestuurder het na bewering nie betyds die betogers en versperrings gesien om stil te hou nie. Die vragmotor moes uitswenk en dit het veroorsaak dat dit omslaan. Die botsing het veroorsaak dat die skare van sowat 500 mense geskrik het. Dit het tot ŉ stormloop gelei waartydens die oorledene op die grond geval het en daar op hom getrap is. Hy is later deur paramedici op die toneel dood verklaar. Die bestuurder van die vragmotor het ook beserings opgedoen en is met ŉ ambulans na ŉ nabygeleë hospitaal geneem vir behandeling. Van die betogers het kort daarna teruggekeer na die omgeslaande vragmotor en hulle aan vleispakkies gehelp, voor die vragmotor glo aan die brand gesteek is. Konst. Josephine Rani, polisiewoordvoerder, het Woensdag die voorval aan Maroela Media bevestig. Die polisie doen ŉ geregtelike doodsondersoek en ondersoek sake van openbare geweld en opsetlike saakbeskadiging. Niemand is nog in verband met die voorval in hegtenis geneem nie. Volgens Rani was die situasie teen Dinsdag weer kalm. Die man se liggaam. Foto: Verskaf